作者:齊己
標題:瀟湘二十韻
內容:二水遠難論，從離向坎奔。冷穿千嶂脈，清過幾州門。闊去都凝白，傍來盡帶渾。經遊聞舜禹，表裡見乾坤。浦靜魚閑釣，灣涼雁自屯。月來分夜底，雲度見秋痕。暮氣藏鄰寺，寒濤聒近村。離騷傳永恨，鼓瑟奏遺魂。霧擁魚龍窟，槎欹島嶼根。秋風帆上下，落日樹沈昏。柳少沙洲缺，苔多古岸存。禽巢依橘柚，獺徑入蘭蓀。色自江南絕，名聞海內尊。吳頭雄莫遏，漢口壯堪吞。寥泬晴方映，馮夷信忽翻。渡遙峰翠疊，汀小荻花繁。勢接湖煙漲，聲和瘴雨噴。急搖吟客舫，狂濺野人樽。疏鑿誰窮本，澄鮮自有源。對茲傷九曲，含濁出昆侖。